Prijedlog PROVEDBENE ODLUKE VIJEĆA kojom se Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost /* COM/2013/0608 final - 2013/0296 (NLE) */





OBRAZLOŽENJE 1. KONTEKST PRIJEDLOGA Razlozi za prijedlog i njegovi ciljevi U skladu s člankom 395. stavkom 1. Direktive 2006/112/EZ[1] od 28. studenoga 2006. o zajedničkom sustavu poreza na dodanu vrijednost, Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera kojima se odstupa od Direktive kako bi se pojednostavnio postupak naplate poreza ili spriječili određeni oblici utaje ili izbjegavanja poreza. Dopisom evidentiranim pri Komisiji 24. listopada 2012. Luksemburg je zatražio odobrenje za primjenu mjere odstupanja od članka 285. Direktive 2006/112/EZ kojom bi porezne obveznike čiji godišnji promet ne prelazi 25 000 eura oslobodio od plaćanja PDV-a. U skladu s člankom 395. stavkom 2. Direktive 2006/112/EZ Komisija je dopisom od 9. studenoga 2012. obavijestila druge države članice o zahtjevu Luksemburga. Dopisom od 12. studenoga 2012. Komisija je obavijestila Luksemburg da ima sve informacije potrebne za procjenu zahtjeva. Općeniti kontekst Poglavljem 1. Glave XII. Uredbe 2006/112/EZ državama članicama omogućuje se primjena posebnih programa za male poduzetnike, uključujući izuzeće poreznih obveznika čiji godišnji promet ne prelazi određeni iznos. To izuzeće podrazumijeva da porezni obveznik ne treba plaćati PDV na dobavljenu robu, ali zbog toga ne može ni odbiti PDV na kupovinu. U skladu s člankom 285. prvim podstavkom Direktive 2006/112/EZ, države članice koje nisu iskoristile mogućnost uvođenja poreznog izuzeća ili stupnjevanih poreznih olakšica iz članka 14. Direktive 67/228/EEZ mogu osloboditi od plaćanja poreza porezne obveznike čiji godišnji promet ne prelazi 5 000 eura ili protuvrijednost tog iznosa u nacionalnoj valuti. U skladu s člankom 285. drugim podstavkom Direktive 2006/112/EZ, te države članice mogu odobriti i stupnjevanu poreznu olakšicu poreznim obveznicima čiji godišnji promet prelazi gornju granicu koju su odredile. Prema podacima dostavljenima Komisiji u Luksemburgu su trenutačno oslobođeni od plaćanja PDV-a porezni obveznici čiji godišnji promet ne prelazi 10 000 eura. Nadalje, Luksemburg je obavijestio Komisiju da u skladu s člankom 285. drugim podstavkom Direktive 2006/112/EZ koristi mogućnost odobrenja stupnjevane porezne olakšice poreznim obveznicima čiji je godišnji promet između 10 000 i 25 000 eura. Cilj Luksemburga jest primjenjivati prag prometa u visini od 25 000 eura koji se odnosi na program izuzeća za male poduzetnike te istodobno ukinuti primjenu stupnjevane porezne olakšice. Luksemburg smatra da bi, u okviru programa gospodarskog oporavka i kako bi se uzeo u obzir pad vrijednosti novca koji je uslijedio nakon uvođenja programa izuzeća u Luksemburgu, povećanje trenutačne gornje granice utvrđene programom izuzeća za male poduzetnike na 25 000 eura poduzećima s niskim prometom trebalo znatno olakšati administrativno opterećenje povezano s PDV-om i potaknuti stvaranje novih mogućnosti za tu vrstu poduzeća. Prema mišljenju Luksemburga, primjena povećane gornje granice izuzeća primjerena je za pojednostavljenje sustava PDV-a za male poduzetnike time što poduzećima koja ispunjavaju uvjete za program znatno smanjuje opterećenje tako što ih oslobađa od mnogih obveza predviđenih uobičajenim aranžmanima o PDV-u. Nadalje, predložena mjera imala bi dodatni učinak smanjenja administrativnog opterećenja za poduzeća na koja se trenutačno primjenjuje sustav stupnjevane porezne olakšice koji bi se istovremeno ukinuo. Za porezne obveznike sustav ne bi bio obvezan. Prema nadležnim tijelima Luksemburga, posebna predložena mjera imala bi samo zanemariv učinak na sveukupni prikupljeni prihod od PDV-a (ne više od 0,10 %). Postojeće odredbe u području prijedloga Komisija je 2004. dala prijedlog (COM(2004) 728 završna verzija[2]), da se, među ostalim, poveća na 100 000 eura prag godišnjeg prometa za izuzeće od PDV-a koje bi države članice odobrile poreznim obveznicima. Vijeće još uvijek razmatra taj prijedlog. Komisija smatra da bi u srednjoročnom razdoblju donošenje prijedloga bilo prikladnije za daljnje djelovanje od nesustavnog pristupa temeljenog na pojedinačnim izuzećima. Komisija stoga poziva Vijeće da nastavi pregovore o tom prijedlogu. Sukladnost s ostalim politikama i ciljevima Unije Ne primjenjuje se. 2. REZULTATI SAVJETOVANJA SA ZAINTERESIRANIM STRANAMA I PROCJENA UČINKA Savjetovanje zainteresiranih strana Ne primjenjuje se. Prikupljanje stručnog mišljenja i njegova uporaba Nije bilo potrebno obratiti se vanjskim stručnjacima. Procjena učinka Cilj je prijedloga odluke Vijeća primjena mjere pojednostavljenja kojom se poduzeća čiji godišnji promet ne prelazi 25 000 eura oslobađaju od mnogih obveza predviđenih sustavom PDV-a te stoga ima potencijalno pozitivan učinak. Zbog uskog područja primjene odstupanja i njegove vremenski ograničene primjene učinak će u svakom slučaju biti ograničen. 3. PRAVNI ELEMENTI PRIJEDLOGA Sažetak predloženog djelovanja Cilj je prijedloga odobriti Luksemburgu primjenu mjere pojednostavljenja kojom se odstupa od članka 285. Direktive 2006/112/EZ kako bi se poreznim obveznicima čiji godišnji promet ne prelazi 25 000 eura omogućilo izuzeće od PDV-a. Porezni obveznici u svakom slučaju mogu odabrati uobičajeni aranžman o PDV-u. Pravna osnova Članak 395. Direktive Vijeća 2006/112/EZ. Načelo supsidijarnosti Prijedlog je u isključivoj nadležnosti Europske unije. Načelo supsidijarnosti stoga se ne primjenjuje. Načelo proporcionalnosti Prijedlog je u skladu s načelom supsidijarnosti jer se ova Odluka odnosi na odobrenje koje se daje na zahtjev same države članice i ne predstavlja obvezu. S obzirom na usko područje primjene odstupanja, posebna je mjera proporcionalna cilju koji se želi postići. Izbor instrumenata Predloženi instrument: Odluka Vijeća. Druga sredstva ne bi bila primjerena zbog sljedećih razloga: U skladu s člankom 395. Direktive Vijeća 2006/112/EZ odstupanje od uobičajenih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Odluka Vijeća najprikladniji je instrument s obzirom da ona može biti upućena pojedinačnoj državi članici. 4. UTJECAJ NA PRORAČUN Prijedlog neće nepovoljno utjecati na vlastita sredstva Unije koja proizlaze iz PDV-a jer će Luksemburg izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89. 5. NEOBVEZNI ELEMENTI Prijedlog uključuje klauzulu o vremenskom ograničenju valjanosti. 2013/0296 (NLE) Prijedlog PROVEDBENE ODLUKE VIJEĆA kojom se Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost[3], a posebno njezin članak 395. stavak 1., uzimajući u obzir prijedlog Europske komisije, budući da: (1) Dopisom evidentiranim pri Komisiji 24. listopada 2012. Luksemburg je zatražio odobrenje za primjenu mjere odstupanja od članka 285. Direktive 2006/112/EZ kojom bi porezne obveznike čiji godišnji promet ne prelazi 25 000 eura oslobodio od plaćanja PDV-a. Tom bi se mjerom ti porezni obveznici oslobodili od svih ili nekih obveza povezanih s PDV-om navedenih u Poglavlju 2. do 6. Glave XI. Direktive 2006/112/EZ. (2) U skladu s člankom 395. stavkom 2. Direktive 2006/112/EZ Komisija je dopisom od 9. studenoga 2012. obavijestila druge države članice o zahtjevu Luksemburga. Dopisom od 12. studenoga 2012. Komisija je obavijestila Luksemburg da ima sve informacije potrebne za procjenu zahtjeva. (3) U skladu s člankom 285. Direktive 2006/112/EZ, države članice koje nisu iskoristile mogućnost iz članka 14. Druge direktive Vijeća 67/228/EEZ od 11. travnja 1967. o usklađivanju zakonodavstva država članica u pogledu poreza na promet, strukturi i načinu primjene zajedničkog sustava poreza na dodanu vrijednost[4] mogu osloboditi od plaćanja PDV-a porezne obveznike čiji godišnji promet ne prelazi 5 000 eura ili protuvrijednost tog iznosa u nacionalnoj valuti te mogu odobriti i stupnjevanu poreznu olakšicu poreznim obveznicima čiji godišnji promet prelazi gornju granicu koju su odredile. (4) Luksemburg je obavijestio Komisiju da trenutačno oslobađa od plaćanja PDV-a porezne obveznike čiji godišnji promet ne prelazi 10 000 eura te da koristi mogućnost odobrenja stupnjevane porezne olakšice poreznim obveznicima čiji je godišnji promet između 10 000 i 25 000 eura. Luksemburg je zatražio odobrenje za primjenu mjere odstupanja kako bi porezne obveznike čiji godišnji promet ne prelazi 25 000 eura oslobodio od plaćanja PDV-a. (5) Utvrđivanje povećane gornje granice za posebne programe izuzeća predstavlja mjeru pojednostavljenja utoliko što malim poduzetnicima može znatno smanjiti obveze povezane s PDV-om, a Luksemburgu bi omogućilo ukidanje primjene sustava stupnjevane porezne olakšice koji poduzećima stvara opterećenje. Porezni obveznici u svakom slučaju mogu odabrati uobičajeni aranžman o PDV-u. (6) U svojem prijedlogu Direktive o izmjeni Direktive 77/388/EEZ u cilju pojednostavljenja obveza poreza na dodanu vrijednost od 29. listopada 2004.[5], Komisija je uključila odredbe kojima se državama članicama omogućuje utvrđivanje gornje granice godišnjeg prometa za program izuzeća od PDV-a u iznosu do 100 000 eura ili protuvrijednosti tog iznosa u nacionalnoj valuti, s mogućnošću ažuriranja tog iznosa svake godine. Ova je Odluka je u skladu s tim prijedlogom. (7) Mjera odstupanja imat će samo zanemariv učinak na sveukupni prikupljeni prihod od poreza u fazi konačne potrošnje i neće nepovoljno utjecati na vlastita sredstva Unije koja proizlaze iz PDV-a, DONIJELO JE OVU ODLUKU: Članak 1. Odstupajući od članka 285. Direktive 2006/112/EZ, Luksemburgu se odobrava oslobađanje od plaćanja PDV-a za porezne obveznike čiji godišnji promet ne prelazi 25 000 eura. Članak 2. Ova Odluka stupa na snagu na dan objave. Ova se Odluka primjenjuje do datuma stupanja na snagu propisa Unije o izmjeni gornje granice godišnjeg prometa u okviru koje porezni obveznici mogu ispunjavati uvjete za oslobađanje od plaćanja PDV-a ili do 31. prosinca 2016., pri čemu se uzima u obzir raniji datum. Članak 3. Ova je Odluka upućena Velikom Vojvodstvu Luksemburgu. Sastavljeno u Bruxellesu Za Vijeće Predsjednik [1] SL 347, 11.12.2006., str.1. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:EN:PDF [3] SL 347, 11.12.2006., str.1. [4] SL 71, 14.4.1967., str. 1303/67 [5] COM (2004) 728 završna verzija.